CELEX: 52017PC0635
Language: lv
Date: 2017-11-03
Title: Priekšlikums PADOMES LĒMUMS par nostāju, kas Eiropas Savienības vārdā jāieņem Ministru padomē, kas izveidota saskaņā ar Transporta kopienas dibināšanas līgumu

EIROPAS KOMISIJA
            Briselē, 3.11.2017
            COM(2017) 635 final
            2017/0278(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Ministru padomē, kas izveidota saskaņā ar Transporta kopienas dibināšanas līgumu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA PRIEKŠMETS
            
            
               Šis priekšlikums attiecas uz lēmumu, ar ko izveido nostāju, kas ES vārdā jāieņem Ministru padomē, kas izveidota saskaņā ar Transporta kopienas dibināšanas līgumu ("TCT"), attiecībā uz lēmuma pieņemšanu par Transporta kopienas pastāvīgā sekretariāta ("sekretariāts") mītnes vietu.
            
            
               2.PRIEKŠLIKUMA KONTEKSTS
            
            
               2.1.Transporta kopienas dibināšanas līgums
            
            
               TCT ar Rietumbalkānu valstīm (Albānija, Bosnija un Hercegovina, Kosova
                  1* (še turpmāk — "Kosova"), Bijusī Dienvidslāvijas Maķedonijas Republika, Melnkalne un Serbija) angļu valodas versiju parakstīja visas puses, izņemot Bosniju un Hercegovinu, Rietumbalkānu valstu sestajā augstākā līmeņa sanāksmē, kas notika 2017. gada 12. jūlijā Triestē, bet Bosnija un Hercegovina tekstu parakstīja 2017. gada 18. septembrī Briselē. TCT citu valodu versijas puses parakstīja 2017. gada 9. oktobrī. Pēc parakstīšanas TCT piemēro provizoriski saskaņā ar tā 41. panta 3. punktu. Savienība provizorisku piemērošanu nodrošina ar Padomes lēmumu par Līguma, ar ko izveido Transporta kopienu
                  2
               , parakstīšanu Eiropas Savienības vārdā un provizorisku piemērošanu.
            
            
               Eiropas Savienība ir pievienojusies TCT.  
            
            
               2.2.Ministru padome
            
            
               
                  Ministru padome ir izveidota ar TCT 21. pantu, lai nodrošinātu, ka tiek sasniegti nolīgumā izklāstītie mērķi. Tās uzdevumi ir šādi:
               
            
            
               –a) izstrādā vispārējas politiskas pamatnostādnes;
            
            
               –b) pārskata TCT īstenošanas gaitu, tostarp pārrauga sociālā foruma iesniegtos priekšlikumus;
            
            
               –c) sniedz atzinumus par sekretariāta direktora nozīmēšanu; un
            
            
               –d) pieņem lēmumu par sekretariāta mītnes vietu.
            
            
               
                  Ministru padomes sastāvā ir pa vienam pārstāvim no katras līgumslēdzējas puses. Līdzdalība novērotāja statusā ir atvērta visām ES dalībvalstīm. Ja vien nav paredzēts citādi, tā pieņem lēmumus vienprātīgi.
               
            
            
               2.3.Iecerētais Ministru padomes akts
            
            
               
                  Savā pirmajā sanāksmē Ministru padome pieņem lēmumu par sekretariāta mītnes vietu saskaņā ar TCT 28. pantu. Šim lēmumam būs būtiska nozīme, lai savlaicīgi īstenotu TCT.
               
               
                  Tiešām, lēmums par sekretariāta mītnes vietu ir pirmais būtiskais solis sekmīgai TCT īstenošanai. Sekretariātam būs svarīga loma, atbalstot TCT īstenošanu, un ir svarīgi, lai tas drīz varētu darboties pilnā apjomā. Pēc sākotnējas politiskās vienošanās, ko panāca visās reģionālajās partnervalstīs, un ja Eiropas Savienība piekritīs, tad Ministru padome var panākt vajadzīgo vienprātību par Belgradu kā sekretariāta mītnes vietu saskaņā ar TCT 21. panta d) punktu. 
               
               
                  Paredzētais lēmums kļūs juridiski saistošs pusēm saskaņā ar TCT 21. panta d) punktu, saskaņā ar kuru Ministru padome "pieņem lēmumu" par sekretariāta mītnes vietu.
               
            
            
               3.NOSTĀJA, KAS JĀIEŅEM SAVIENĪBAS VĀRDĀ
            
         
         
            
               Ir ierosināts atbalstīt Belgradu kā pastāvīgā sekretariāta mītnes vietu. Šo izvēli plaši atbalstīja līgumslēdzējas puses no Dienvidaustrumu Eiropas un Belgrada, kura atrodas vienas puses teritorijā un var palīdzēt sekmīgi īstenot TCT.
            
            
               Šajā sakarā ir jāatgādina, ka TCT ir instruments, kas domāts reģionālās sadarbības stiprināšanai Rietumbalkānos, kā sīkāk paskaidrots Komisijas priekšlikumā Padomes lēmumam par to, lai parakstītu TCT [COM(2017)324 final, nodaļa "Vispārīgais konteksts"].  
            
            
               Saskaņā ar TCT 21. panta d) punktu Ministru padome vienprātīgi pieņem lēmumu par sekretariāta mītnes vietu. Tā kā Savienība ir pievienojusies TCT, ir jāpieņem Savienības nostāja.
            
            
               4.JURIDISKAIS PAMATS
            
            
               4.1.Procesuālais juridiskais pamats
            
            
               4.1.1. Principi
            
            
               
                  Līguma par Eiropas Savienības darbību (LESD) 218. panta 9. punktā paredzēti Padomes lēmumi, ar kuriem nosaka "nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu".
               
               
                  Jēdziens "lēmumi ar juridiskām sekām" ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet kas "var būtiski ietekmēt Savienības likumdevēja pieņemtā tiesiskā regulējuma saturu"
                     3
                  .
               
            
            
               4.1.2. Piemērošana konkrētajā gadījumā
            
            
               Ministru padome ir struktūra, kas izveidota ar nolīgumu, proti, TCT.
            
            
               Akts, kuru Ministru padome ir aicināta pieņemt, ir akts ar juridiskām sekām. Plānotais akts atbilstoši starptautiskajām tiesībām būs pusēm saistošs saskaņā ar TCT 21. panta d) punktu.
            
            
               Paredzētais akts nepapildina un negroza nolīgumā noteikto iestāžu sistēmu.
            
            
               Tāpēc ierosinātā lēmuma procesuālais juridiskais pamats ir LESD 218. panta 9. punkts.
            
            
               4.2.Materiālais juridiskais pamats
            
            
               4.2.1.Principi
            
            
               Lēmuma, kas pieņemams saskaņā ar LESD 218. panta 9. punktu, materiālais juridiskais pamats galvenokārt ir atkarīgs no paredzētā akta, par kuru nostāja Savienības vārdā jāieņem, mērķa un satura. Ja paredzētajam aktam ir divi mērķi vai divi komponenti, no kuriem viens ir klasificējams kā galvenais, bet otrs ir pakārtots, lēmums saskaņā ar LESD 218. panta 9. punktu jābalsta uz viena materiālā juridiskā pamata, proti, tā, kas nepieciešams galvenajam vai dominējošajam mērķim vai komponentam.
            
            
               Paredzētajam aktam, ar ko vienlaikus vēlas sasniegt virkni mērķu vai kam ir vairāki komponenti, kuri ir nesaraujami saistīti un no kuriem neviens nav pakārtots otram, materiālajā juridiskajā pamatā lēmumam saskaņā ar LESD 218. panta 9. punktu būs izņēmuma kārtā jāietver dažādie atbilstīgie juridiskie pamati.
            
            
               4.2.2.Piemērošana konkrētajā gadījumā
            
            
               Iecerētais akts attiecībā uz sekretariāta mītnes vietu ir organizatoriska rakstura un tādēļ vajadzīgs TCT pareizai darbībai. Savukārt TCT ir izvirzīti mērķi un komponentes tādās jomās kā ceļu, dzelzceļa un iekšējo ūdensceļu pārvadājumi, kas ir transporta veidi, uz ko attiecas LESD 91. pants, kā arī jūras transports, uz ko attiecas LESD 100. panta 2. punkts. Paredzētā tiesību akta horizontālā rakstura dēļ tas attiecas uz visiem šiem elementiem. Šie elementi ir nesaraujami saistīti un neviens nav pakārtots otram.
            
            
               
                  Tādēļ ierosinātā lēmuma materiālajā juridiskajā pamatā ir šādi noteikumi: LESD 91. pants un 100. panta 2. punkts.
               
            
         
         
            
               
                  4.3.
                        Secinājumi
               
               
                  Par ierosinātā lēmuma juridisko pamatu būtu jānosaka LESD 91. pants un 100. panta 2. punkts saistībā ar 218. panta 9. punktu.
               
               
            
            
               
            
               2017/0278 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas Eiropas Savienības vārdā jāieņem Ministru padomē, kas izveidota saskaņā ar Transporta kopienas dibināšanas līgumu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 91. pantu un 100. panta 2. punktu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Transporta kopienas dibināšanas līgumu ("TCT") Savienība parakstīja saskaņā ar Padomes Lēmumu 
                  4
               ..
            
            
               (2)Saskaņā ar TCT 41. panta 3. punktu TCT starp Eiropas Savienību un XXX provizoriski piemēro no [XXX].
            
            
               (3)Saskaņā ar TCT 21. panta d) punktu Ministru padome vienprātīgi pieņem lēmumu par pastāvīgā sekretariāta mītnes vietu.
            
            
               (4)Ir lietderīgi noteikt nostāju, kas Savienības vārdā ir jāieņem Ministru padomē, jo lēmums par pastāvīgā sekretariāta mītnes vietu būs saistošs Savienībai.
            
            
               (5)Ir lietderīgi atbalstīt Belgradu kā pastāvīgā sekretariāta mītnes vietu. Šo izvēli plaši atbalstīja līgumslēdzējas puses no Dienvidaustrumu Eiropas un Belgrada, kura atrodas vienas puses teritorijā un var palīdzēt sekmīgi īstenot TCT,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nostāja, kas Savienības vārdā jāieņem Ministru padomes pirmajā sanāksmē, pamatojas uz Ministru padomes lēmuma projektu, kas pievienots šim lēmumam.
            
         
         
            
            
               Savienības pārstāvji Ministru padomē ir tiesīgi bez Padomes papildu lēmuma saskaņot nelielas izmaiņas šajos lēmumu projektos.
            
            
               2. pants
            
            
               Šis lēmums ir adresēts Komisijai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  **Šis nosaukums neskar nostāju par Kosovas statusu un atbilst ANO Drošības padomes rezolūcijai Nr. 1244 (1999) un Starptautiskās Tiesas atzinumam par Kosovas neatkarības deklarāciju.
               
               
                  
                     (2)
                  CSST/2017/10301, http://register.consilium.europa.eu/content/out?lang=en&typ=SET&i=ADV&RESULTSET=1&DOC_ID=10301/17|10301/*/17&DOC_LANCD=FR&ROWSPP=25&NRROWS=500&ORDERBY=DOC_DATE+DESC
               
               
                  
                     (3)
                  Eiropas Savienības Tiesas 2014. gada 7. oktobra spriedums, Vācija pret Padomi, Lieta C-399/12, ECLI:EU:C:2014:2258, 61. līdz 64. punkts. 
               
               
                  
                     (4)
                  OV L , , . lpp.
               
            
      
    ---documentbreak--- 
      
         
               EIROPAS KOMISIJA
            Briselē, 3.11.2017
            COM(2017) 635 final
            PIELIKUMS
            dokumentam
            Padomes Lēmums
            par nostāju, kas Eiropas Savienības vārdā jāieņem Ministru padomē, kas izveidota saskaņā ar x0009Transporta kopienas dibināšanas līgumu
            
               
         
         
            
               PIELIKUMS
            
            
               [Šis tiesību akta priekšlikums ir pievienots Padomes lēmumam]
            
            
               TRANSPORTA KOPIENAS MINISTRU PADOMES 
            
            
               LĒMUMA NR. 2017/1 PROJEKTS
            
            
            
               D/2017/1/MC-TC 2017. gada ...: par Transporta kopienas pastāvīgā sekretariāta mītnes vietu
            
            
            
               TRANSPORTA KOPIENAS MINISTRU PADOME,
            
            
               ņemot vērā Transporta kopienas dibināšanas līgumu un jo īpaši tā 21. panta d) punktu,
            
            
            
               IR NOLĒMUSI ŠĀDI.
            
            
               Vienīgais pants
            
            
               Transporta kopienas pastāvīgā sekretariāta mītnes vieta ir Belgradā.
            
            
            
               [Briselē], 2017. gada …
            
            
            
               Ministru padomes vārdā —
            
            
               ……………………………